Vor allen vnde jsliken, de dessen breff seen, horen edder lesen, so bekenne ik Knuth Pose, nw tor tyd houetman vppe Kroneborch, myt dessen openen breue, dat ik hebbe mechtich vnde mundich ghemaket vnde to mynen vullenkomenen procuratorem ghesat vnde sette dessen breffwiser vnde beschedenen man Hermen Torn jn to manende vnde vpp to borende vnde to anamende, likerwys off ik suluen jeghenwerdich tor stede were, van Laurens Vridach, borgher to Reuell, vyffhundert vnde dertich mark Rigesch, de he my schuldich bleff nw in deme herueste negest vorleden vmme sunte Mertens tyd, do wy rekensschopp helden to Reuell jn des erwerdigen vnde walgheboren heren mester Magnus Nicolaj, electus to Abo, vnde her Johan Super, borghermester to Reuell, vnde mer guden luden ouer vnde an wesende; vnde wenne vorgeschreuen Laurens Vridach vornoget vnde betalet hefft dessen vorbenomeden Hermen Torn vppe myne weghene desse vyffhundert vnde dertich mark, so is he vnde syne eruen quyd, vry, ledich vnde los vor my vnde vor mynen eruen vor alle namaninge, de in tokomenden tiden scheen mochte vor desse vyff hundert vnde dertich mark. Vortmer so sede desse vorgheschreuen Laurens Vridach, dat he hadde ghedan mynen heren her Steen Stwren dusent mark vppe myne weghene, vmme welke dusent mark wy worden so ouer eens, dat vorgheschreuen Laurens sal suluen jn manen van minem heren de dusent mark. Kan he de dusent mark krigen, so sal he my de dusent mark betalen myt sodaner ware, alse he my ghelouet hefft; vnde isset sake, dat he de dusent mark nicht kan krighen, so sal dat wesen myn schade vnde nicht syn schade, na deme male dat he de dusent mark vt lede vppe myne weghene. Vnde isset sake, dat he welke tosprake edder rekensschopp to my hefft edder ik to eme, dat sal sta&#x0364;n alle tyd to guder rekensschopp. Des to eyner tuchnisse der warheyt so hebbe ik, vorghescreuen Knuth, ghebeden den vorbenomeden erwerdigen heren mester Magnus, dat he syn jnghesegel hefft drukken laten to eyner witliheyt (!) myt mynen jngheseghele vppe dessen breff, de ghegeuen vnde schreuen is to Abo na Christi, vnses Heren, ghebord mcdlxxxix°, des dinxdages na sunte Oleues dage.